Vabariigi Valitsus kiitis heaks „Eesti maaelu arengukava 2007-2013“ muutmise(1)
Vabariigi Valitsus kiitis tänasel istungil heaks Eesti maaelu arengu strateegia ja arengukava 2007-2013 muudatused, mis on oluline samm arengukava vahendite ära kasutamiseks programmiperioodi lõpuks.
Arengukavasse tehtavad peamised muudatused puudutavad eelarvete ümbertõstmist meetmete vahel ja uue alameetme lisamist arengukavasse.
„Tänaseks oleme maaelu arengukava rakendanud juba rohkem kui 5 aastat ja senise kogemuse põhjal on hästi näha, milliste meetmete puhul on vahendeid kasutatud vähem aktiivselt ning millised meetmed vajaksid lisavahendeid,“ ütles põllumajandusminister Helir-Valdor Seeder. „Eelarvete ümbertõstmine aitab tagada vahendite kasutamise programmiperioodi lõpuks ning seeläbi ka maaelu arengukava eesmärkide parema täitmise.“
Olulisemad muudatused MAK 2007-2013 meetmete eelarvetes on järgnevad:
- Meetme 1.3 “Nõuandesüsteemi ja -teenuste toetamine” kogueelarvet suurendatakse 600 000 euro võrra.
- Meetme 1.2 “Noorte põllumajandustootjate tegevuse alustamine” kogueelarvet suurendatakse 5 miljoni euro võrra.
- Meetme 1.8 “Põllu- ja metsamajanduse infrastruktuur” kogueelarvet suurendatakse 6,4 miljoni euro võrra, millega kaasneb ka uue taotlusvooru lisandumine 2012. aasta oktoobris.
- Meetme 3.1 “Majandustegevuse mitmekesistamine maapiirkonnas” eelarvet suurendatakse 5 miljoni euro võrra ning meetme raames luuakse uus bioenergia-alaste investeeringute alameede.
Vahendid nimetatud meetmete eelarvete suurendamiseks tulevad arengukava siseselt seni vähem aktiivse rahakasutusega meetmete arvelt. Juuni lõpuks oli arengukava 935 miljoni euro suurusest eelarvest 81% kohustustega kaetud ning 59% ka reaalselt toetuse saajatele välja makstud. Arengukava vahendeid on võimalik kasutada kuni 2015. aasta lõpuni.
Valitsus on varasemalt muutnud arengukava viis ning strateegiat kolm korda.